DIRETTIVA TAL-KUMMISSJONI 2001/30/KE
tat-2 ta' Mejju 2001
li temenda d-Direttiva 96/77/KE li tistabbilixxi kriterji speċifiċi ta' purità għal addittivi ta' l-ikel għajr kuluri u sustanzi li jagħtu ħlewwa
(Test b'relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat id-Direttiva tal-Kunsill 89/107/KEE tal-21 ta' Diċembru 1988 dwar l-approssimazzjoni tal-liġijiet ta' l-Istati Membri dwar addittivi ta' l-ikel awtorizzati għall-użu f'oġġetti ta' l-ikel maħsuba għall-konsum mill-bniedem([1]), kif emendata bid-Direttiva 94/34/KE tal-Parlament Ewropew u tal-Kunsill([2]), u b'mod partikolari, l-Artikolu 3(3)(a) tiegħu,
Wara li kkonsultat lill-Kumitat Xjentifiku dwar l-Ikel.
Billi:
(1) Hemm il-ħtieġa li jiġu stabbiliti l-kriterji ta' purità għall-addittivi kollha għajr il-kuluri u s-sustanzi li jagħtu ħlewwa msemmija fid-Direttiva 95/2/KE tal-Parlament Ewropew u tal-Kunsill ta' l-20 ta' Frar 1995 dwar l-addittivi ta' l-ikel għajr il-kuluri u s-sustanzi li jagħtu ħlewwa ([3]), kif emendata l-aħħar bid-Direttiva 2001/5/KE([4]).
(2) Id-Direttiva tal-Kummissjoni 96/77/KE tat-2 ta' Diċembru 1996 li tistabbilixxi kriterji ta' purità speċifiċi għal addittivi ta' ikel għajr il-kuluri u s-sustanzi li jagħtu ħlewwa([5]), kif emendata l-aħħar bid-Direttiva 2000/63/KE([6]) stabbiliet kriterji ta' purità għal numru ta' addittivi ta' l-ikel. Din id-Direttiva issa għandha ssir kompleta permezz ta' kriterji ta' purità għall-bqija ta' l-addittivi ta' l-ikel imsemmija fid-Direttiva 95/2/KE.
(3) Huwa neċessarju li jiġu kkunsidrati l-ispeċifikazzjonijiet u tekniki analitiċi għal addittivi kif stabbiliti fil-Codex Alimentarius kif abbozzati mill-Kumitat Espert Konġunt tal-FAO/WHO dwar l-Addittivi ta' l-Ikel (JECFA).
(4) Il-miżuri li għalihom hemm provdut f'din id-Direttiva huma bi qbil ma' l-opinjoni tal-Kumitat Permanenti għall-Oġġetti ta' l-Ikel,
ADOTTAT DIN ID-DIRETTIVA:
Artikolu 1
Id-Direttiva 96/77/KE hija b'dan il-mezz emendata kif ġej:
Fl-Anness, it-test ta' l-Anness għal din id-Direttiva għandu jiġi miżjud.
Artikolu 2
1. L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa sabiex jikkonformaw ma' din id-Direttiva sa mhux iktar tard mill-1 ta' Ġunju 2002. Għandhom jgħarrfu bihom lill-Kummissjoni mill-ewwel.
2. Meta l-Istati Membri jadottaw dawn id-dispożizzjonijiet, għandu jkollhom riferenza għal din id-Direttiva jew għandhom ikunu akkumpanjati b'referenza bħal din fl-okkażjoni tal-pubblikazzjoni uffiċjali tagħhom. L-Istati Membri għandhom jistabbilixxu kif għandha ssir referenza bħal din.
3. Prodotti mpoġġija fis-suq jew ittikkettjati qabel l-1 ta' Ġunju 2002 li ma jikkonformawx ma' din id-Direttiva jistgħu jitpoġġew fis-suq sakemm jispiċċaw il-ħażniet.
Artikolu 3
Din id-Direttiva għandha tidħol fis-seħħ fl-għoxrin jum wara dak li fih jiġi ppubblikat fil-Ġurnal Uffiċjali tal-Komunitajiet Ewropej.
Artikolu 4
Din id-Direttiva hija indirizzata lill-Istati Membri.
Magħmul fi Brussel, it-2 ta' Mejju 2001.